**genetica zborului înalt**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

și crezi că-mi pasă

dacă inorogul

îmi bate cu picioarele în poartă

și luna își ascunde fața

în poala nopţii ca-ntr-o fașă?

nu-mi pasă nici

dacă planeta

s-ar preschimba într-o cometă albă

și ar cânta la Scala din Milano

cu diavolu-n duet soprană

nu-mi pasă dacă zbor

fără permis de armă

iar șobolani-mi caută în traistă

și vor să-mi fure cromozomi din pană

cât sunt cu tine

de nimic nu-mi pasă

secretul zborului în doi

ne protejează